নতুন বছরের প্রথম দিনে রীতিমতো রণক্ষেত্রের চেহারা নিল সোনারপুর। অটো ও টোটো চালকদের মধ্যে সংঘর্ষে উত্তেজনা ছড়াল দক্ষিণ ২৪ পরগণার সোনারপুর থানা এলাকায়।
যাত্রী তোলাকে কেন্দ্র করে রবিবার সকালে সোনারপুর থানার সামনেই অটো ও টোটো চালকদের মধ্যে ব্যাপক উত্তেজনা ছড়ায়। পরিস্থিতি সামাল দিতে পুলিশ ঘটনাস্থলে এলে, তারাও অটো চালকদের সঙ্গে বচসায় জড়িয়ে পড়ে। পরিস্থিতি আয়ত্ত্বের বাইরে চলে গেলে অটো চালকদের উপর লাঠি চালায় পুলিশ। ঘটনায় সকাল থেকেই এলাকায় ব্যাপক উত্তেজনা ছড়ায়।
আরও পড়ুন
পারিবারিক হিংসার শিকার তরুণী দিশা দেখাচ্ছেন অন্যদের
রাস্তা সম্প্রসারণ নিয়ে রণক্ষেত্র দিনহাটা, তৃণমূল-বিজেপি সংঘর্ষ। বাড়িতে আগুন, চলল গুলি
স্থানীয় সূত্রের খবর, বেশ কিছুদিন ধরে সোনারপুর-কামালগাজী ও সোনারপুর-রাজপুর, এই দুই রুটের অটো ও টোটো চালকদের মধ্যে যাত্রী তোলাকে কেন্দ্র করে গণ্ডগোল লেগে ছিল। এই বিষয়ে দু’পক্ষই সোনারপুর থানায় অভিযোগ জানায়। চালকদের অভিযোগ, সমস্যা সমাধানের জন্য পুলিশ কোনও ব্যবস্থাই নেয়নি। গত বছর খানেক ধরে এই এলাকায় বেড়েছে টোটোর সংখ্যা। সেই কারণেই পকেটে টান পড়েছে অটো চালকদের। একই সঙ্গে এলাকাবাসীরাও অটোর তুলনায় টোটো বেশি ব্যবহার করতেন বলে জানা গিয়েছে।
এই কারণেই দু’পক্ষের মধ্যে উত্তেজনা বাড়ছিল। রবিবার যাত্রী তোলাকে কেন্দ্র করে সেই বচসাই হাতাহাতিতে রূপান্তরিত হয়। টোটো চালকদের অভিযোগ, অটো চালকরাই প্রথমে তাদের উপর হামলা চালিয়েছে। প্রায় কুড়িটি টোটো ভাঙচুর করা হয়েছে বলে জানানো হয়েছে। এর পর পাল্টা হামলা চালায় টোটো চালকরাও। ঘটনায় দু’টি অটো ভেঙে ফেলা হয়। 
এর পরেই হামলার ঘটনার প্রতিবাদে থানার সামনে বিক্ষোভ শুরু করেন টোটো চালকরা। পাল্টা সোনারপুর রাজপুর রাস্তা অবরোধ করে বিক্ষোভ দেখাতে থাকেন অটোচালকরা। ব্যস্ততম রাস্তা অবরুদ্ধ হয়ে পড়লে সোনারপুর থানার পুলিশ সেখানে গিয়ে অটো চালকদের হটিয়ে রাস্তা ফাঁকা করতে গেলে পুলিশের সঙ্গে অটো চালকদের ধস্তাধস্তি শুরু হয়। এর পরই পুলিশ পরিস্থিতি নিয়ন্ত্রণে আনতে লাঠি চালায়। ঘটনার পর থেকে থমথমে গোটা এলাকা। পরিস্থিতি সামাল দিতে মোতায়েন করা হয়েছে পুলিশ পিকেট।